Hva hendte med Baby Jane?

Hva hendte med Baby Jane? (originaltittel What Ever Happened to Baby Jane?) er en amerikansk psykologisk thriller fra 1962. Filmen er produsert og regissert av Robert Aldrich og har Bette Davis og Joan Crawford i hovedrollene. Den handler om en aldrende skuespiller (Davis) som holder sin funksjonhemmede søster (Crawford) fanget i sitt gamle herskapshus i Hollywood. Filmen er basert på Henry Farrells roman What Ever Happened to Baby Jane?.

Hva hendte med Baby Jane? fikk god kritikk og ble en stor kinosuksess. Den ble nominert til fem Oscar-priser og vant én for beste kostymedesign, sort-hvitt (Norma Koch). Den ble i tillegg nominert til beste kvinnelige hovedrolle (Davis), beste mannlige birolle (Victor Buono), beste kinematografi, sort-hvitt (Ernest Haller) og beste lyd (Joseph D. Kelly). Davis og Crawford ble også nominert til hver sin BAFTA-pris for sine rolleskildringer. Det amerikanske filminstituttet har kåret Davis' rollefigur Baby Jane Hudson til filmhistoriens 44. beste skurkeskikkelse. Dave Itzkoff fra The New York Times har i tillegg kalt den en kultklassiker.

 Handling 
I anslaget møter man den unge barnestjernen Baby Jane Hudson. I 1917 opptrer hun med sin far på scenen til vill begeistring fra publikum. Søsteren Blanche og hennes mor ser på i kulissene. Blanche er sjalu på at søsteren får all oppmerksomheten. Den neste scenen finner sted i 1935 i Hollywood. Baby Jane er nå blitt voksen, og i en kinosal diskuterer en filmprodusent og en filmregissør Baby Janes arbeid. Av samtalen er det tydelig at Baby Jane ikke lenger er sett på som en seriøs skuespiller, mens søsteren Blanche blir beundret av alle og enhver. I neste scene får man se en ung kvinne bak rattet på en bil. Bilen gir gass, og en kvinne skriker.

Filmen fortsetter i nåtid. Søstrene har blitt eldre; Baby Jane (Bette Davis) sliter med alkoholproblemer og har fått en tydelig svekket stjernefaktor. Penger får hun ved å forfalske søsterens underskrift. Blanche (Joan Crawford) sitter i rullestol og er avhengig av søsteren for å klare seg. Blanche ønsker at søsteren skal legges inn på en klinikk og planlegger å selge huset. Baby Jane finner ut om planene hennes og gjør alt hun kan for at Blanche ikke skal kontakte en tredjepart. Hun ønsker å vende tilbake til scenen og hyrer inn pianisten Edwin Flagg (Victor Buono) for å få det til. Edwin blir Blanches eneste mulighet til å slippe fri fra søsterens fangenskap. Til slutt blir Baby Jane nødt til å flykte med søsteren, med politiet i hælene.

 Medvirkende 
 Bette Davis som Jane Hudson 
 Joan Crawford som Blanche Hudson
 Victor Buono som Edwin Flagg
 Maidie Norman som Elvira Stitt
 Anna Lee som Mrs. Bates
 B. D. Merrill som Liza Bates 
 Marjorie Bennett som Dehlia Flagg
 Dave Willock som Ray Hudson
 Julie Allred som 9 år gamle Jane
 Gina Gillespie som 13 år gamle Blanche
 Debbie Burton som Janes sangstemme som liten
 Wesley Addy som Marty McDonald
 Bert Freed som Ben Golden
 Robert Cornthwaite som Dr. Shelby

 Konflikten mellom Davis og Crawford 
mini|Bette Davis og Joan Crawford i Hva hendte med Baby Jane?.

Den omdiskuterte konflikten mellom Davis og Crawford bidro til filmens umiddelbare suksess. Da Davis ble nominert til en Oscar for sitt arbeid og ikke Crawford, gikk det rykter om at Crawford drev lobbyvirksomhet for å påvirke stemmegivningen. Crawford tok kontakt med de andre nominerte for å spørre dem om å ta i mot prisen på deres vegne dersom de ikke kunne være tilstede under utdelingen. Da Anne Bancroft vant prisen, var det Crawford som gikk ut på scenen og mottok prisen.Mother Goddam: The Story of the Career of Bette Davis av Whitney Stine, Hawthorn Books, Inc., 1974, ISBN 0-8015-5184-6, s. 296–297Joan Crawford: The Essential Biography av Lawrence J. Quirk og William Schoell, University Pr of Kentucky, 2002, ISBN 0813122546, ISBN 978-0813122540, s. 221

Innspillingen av Hva hendte med Baby Jane? la grunnlaget for første sesong av TV-serien Feud, som handler om feiden mellom Davis og Crawford. Jessica Lange spilte Crawford, mens Susan Sarandon spilte Davis. Ryan Murphy stod bak TV-serien. Den ble nominert til flere Primetime Emmy Awards.

 Referanser 

 Eksterne lenker 


Kategori:Filmer fra 1962
Kategori:Engelskspråklige filmer
Kategori:Sort-hvitt-filmer
Kategori:Filmer basert på bøker
Kategori:Thrillerfilmer fra USA